US-taalbeleid: Hoogste hof verwerp aansoek oor Afrikaans | Netwerk24
Deur Christiaan du Plessis 10 Oktober 2019 10:53
Die konstitusionele hof het Donderdag die drukgroep Gelyke Kanse se aansoek oor die Universiteit van Stellenbosch (US) se taalbeleid van die hand gewys.
Gelyke Kanse wou deur sy aansoek hê die US se 2016-taalbeleid moet ter syde gestel word sodat die 2014-taalbeleid weer geldig verklaar word.
Ingevolge die 2014-beleid geniet Afrikaans gelyke status met Engels, waar die 2016-beleid voorkeur aan Engels gee.
Gelyke Kanse het die konstitusionele hof in Johannesburg genader nadat die hooggeregshof in Kaapstad in 2017 teen hom beslis het.
Toe daar in 2015 oor die taalbeleid gestem moet word, het studente op die land se universiteitskampusse om gelyke toegang tot tersiêre onderrig betoog.
By die US het die studentebeweging Open Stellenbosch (OS) uitgevaar teen die taalbeleid, wat volgens hom Engelse swart studente uitgesluit het.
Die US ontken dit dat hy die taalbeleid weens politieke druk of betogings verander het. Die universiteit sê hy het só besluit om meertaligheid te bevorder en dit makliker te maak vir Engelse swart studente om daar te studeer.